Nariadenie Rady (EHS) č. 1186/90
zo 7. mája 1990
rozširujúce rozsah stupnice spoločenstva pre klasifikáciu jatočných tiel dospelého hovädzieho dobytka
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže nariadenie (EHS) č. 1208/81 [4] ustanovuje stupnicu spoločenstva pre klasifikáciu jatočných tiel dospelého hovädzieho dobytka; keďže článok 6 uvedeného nariadenia obmedzuje použitie stupnice na zavádzanie trhových cien a na uplatňovanie intervenčných opatrení;
keďže na základe pokroku dosiahnutého pri uplatňovaní stupnice a na základe získaných skúseností je možné jej rozšírenie na všetky jatočné telá uvádzané na trh; keďže preto by sa malo prijať ustanovenie pre produkty, ktoré sa klasifikujú na takých schválených bitúnkoch, ktoré môžu tieto produkty nezávisle uvádzať na trh v rámci spoločenstva v súlade so smernicou Rady 64/433/EHS z 26. júna 1964 o zdravotných problémoch ovplyvňujúcich obchodovanie s čerstvým mäsom vo vnútri spoločenstva [5], naposledy zmenenou a doplnenou smernicou 88/657/EHS [6];
keďže fyzická alebo právnická osoba, ktorá uskutočnila zabitie zvierat, by mala byť informovaná o výsledku klasifikácie zvierat dodaných na zabitie; keďže taká klasifikácia na jednej strane dovoľuje úpravu ceny a na druhej strane pravdepodobne povedie k zlepšeniu kvality a k zdokonaleniu výroby,
PRIJALA TOTO NARIADENIE:
Článok 1
1. Od 1. januára 1991 sú bitúnky schválené podľa článku 8 smernice 64/433/EHS povinné prijať opatrenia na zabezpečenie toho, aby najneskôr do 1. januára 1992 všetky jatočné telá a jatočné polovice zo zvierat zabitých v bitúnkoch schválených podľa článku 8 smernice 64/433/EHS a majúcich označenie o zdravotnej nezávadnosti ustanovené v článku 3 uvedenej smernice, boli klasifikované a identifikované v súlade so stupnicou spoločenstva pre klasifikáciu jatočných tiel z dospelého hovädzieho dobytka zavedenou nariadením (EHS) č. 1208/81.
2. Od dátumu, od ktorého sa vykonávajú ustanovenia odseku 1, sa výsledky klasifikácie vykonávanej v súlade s článkom 4 nariadenia (EHS) č. 1208/81 písomne oznamujú fyzickej alebo právnickej osobe, ktorá vykonala zabitie.
Článok 2
V súlade s postupom ustanoveným v článku 27 nariadenia (EHS) č. 805/68 [7], naposledy zmeneného a doplneného nariadením (EHS) č. 571/89 [8], Komisia prijme opatrenia na vykonávanie tohto nariadenia a najmä opatrení, ktoré sa týkajú:
a) systému identifikácie uvedeného v článku 1 (1);
b) akýchkoľvek výnimiek:
- uvedených v článku 5 smernice 88/409/EHS [9] pre bitúnky, ktoré chcú obmedziť svoju produkciu na miestny trh,
- ktoré sa na požiadanie môžu udeliť členským štátom pre bitúnky, v ktorých sa zabíja nízky počet kusov hovädzieho dobytka.
Článok 3
Členské štáty prijmú všetky opatrenia potrebné na zabezpečenie uplatňovania ustanovení tohto nariadenia a na postihovanie akýchkoľvek porušení.
Článok 4
Toto nariadenie nadobúda účinnosť na tretí deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 1991.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. mája 1990